Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 4. A környezetvédelmi felügyelőségek által beszedett bírságok felhasználásáról az egyes elkülönített állami pénzalapokról szóló 1992. évi LXXXIII. törvény, valamint a környezetvédelmi törvény rendelkezik. Eszerint az ilyen címen befolyó összeg 70%-a a környezetvédelmi és területfejlesztési
Paragraph Index: 1085

1. A Polgári Törvénykönyvnek a jóhírnév védelméről szóló rendelkezése [78. § (2) bekezdés] a törvény és a joggyakorlat alapján a jogi személyeket is megillető alapjog. A Ptk. szóban forgó törvényi tényállása szerint a jóhírnév sérelmét jelenti különösen, ha valaki más személyre vonatkozó, azt sértő, valótlan tényt állít, híresztel, vagy valós tényt hamis színben tüntet fel. E jogi védelmet nem lehet úgy értelmezni, hogy tilos volna mindennemű olyan tényállítás vagy adatközlés, amely a jogi személy társadalmi, piaci stb. megítélését hátrányosan befolyásolná, azaz ártana jóhírnevének. Egy jogi személlyel összefüggésben a valóságnak megfelelő tény állítása vagy ilyen adat közlése például abban az esetben minősíthető a jóhírnév megsértésének, ha az kifejezésmódjában indokolatlanul bántó, becsmérlő. A közigazgatási szerv jogsértést megállapító, tárgyszerű határozatának nyilvánosságra hozatala tehát nem jelenti a jóhírnév sérelmét még téves vagy utóbb megalapozatlannak minősülő döntés esetén sem, amennyiben abból egyértelműen kiderül, hogy mely szerv, milyen fokú döntéséről van szó, és ellene milyen további jogorvoslatnak van helye. Ezért a Ptk. idézett szabálya csupán látszólagos ellentmondásban van az adatvédelmi törvénynek a közérdekű adatok nyilvánosságát kimondó 19. §-ával, valamint a környezetvédelmi törvények a nyilvánosságot biztosító 12. §-ával.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes